CELEX: 32015D1772
Language: sl
Date: 2015-09-28 00:00:00
Title: Sklep Političnega in varnostnega odbora (SZVP) 2015/1772 z dne 28. septembra 2015 o prehodu EUNAVFOR MED v drugo fazo operacije, kot je določeno v točki (b)(i) člena 2(2) Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (EUNAVFOR MED) (EUNAVFOR MED/2/2015)

3.10.2015   
            
            
               SL
            
            
               Uradni list Evropske unije
            
            
               L 258/5
            
         SKLEP POLITIČNEGA IN VARNOSTNEGA ODBORA (SZVP) 2015/1772
   z dne 28. septembra 2015
   o prehodu EUNAVFOR MED v drugo fazo operacije, kot je določeno v točki (b)(i) člena 2(2) Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (EUNAVFOR MED) (EUNAVFOR MED/2/2015)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (EUNAVFOR MED) (1) in zlasti člena 6(1) Sklepa,
   ob upoštevanju naslednjega:
   
               (1)
            
            
               Poveljnik operacije EUNAVFOR MED je sporočil, da so v okviru operacije izpolnjeni vsi vojaški cilji prve faze v zvezi z zbiranjem informacij in obveščevalnih podatkov, in predlagal prehod operacije v drugo fazo, kot je določeno v točki (b)(i) člena 2(2) Sklepa (SZVP) 2015/778.
            
         
               (2)
            
            
               Svet je na seji 14. septembra 2015 sklenil, da so izpolnjeni vsi pogoji za prehod EUNAVFOR MED v drugo fazo operacije, kot je določeno v točki (b)(i) člena 2(2) Sklepa (SZVP) 2015/778.
            
         
               (3)
            
            
               Prehod v drugo fazo operacije naj bi se izvršil 7. oktobra 2015.
            
         
               (4)
            
            
               O prehodu v naslednje faze EUNAVFOR MED, vključno s fazo iz točke (b)(ii) člena 2(2) Sklepa (SZVP) 2015/778, bo odločal Svet, ki bo ocenil, ali so izpolnjeni pogoji za ta prehod, pri čemer bodo upoštevane morebitne veljavne resolucije Varnostnega sveta ZN in privolitev zadevnih obalnih držav, pa tudi odločitev Političnega in varnostnega odbora o tem, kdaj se preide v naslednjo fazo, v skladu s Sklepom (SZVP) 2015/778 in Sklepom Sveta (SZVP) 2015/972 (2) o začetku operacije –
            
         SPREJEL NASLEDNJI SKLEP:
   Člen 1
   Vojaška operacija Evropske unije v južnem delu osrednjega Sredozemlja (EUNAVFOR MED) z učinkom od 7. oktobra 2015 preide v drugo fazo operacije, kot je določeno v točki (b)(i) člena 2(2) Sklepa (SZVP) 2015/778.
   Člen 2
   Odobrijo se prilagojena pravila delovanja za drugo fazo operacije, kot je določeno v točki (b)(i) člena 2(2) Sklepa (SZVP) 2015/778.
   Člen 3
   Ta sklep začne veljati na dan sprejetja.
   
      V Bruslju, 28. septembra 2015
      
         
            Za Politični in varnostni odbor
         
         
            Predsedujoči
         
         W. STEVENS
      
   
   
      (1)  UL L 122, 19.5.2015, str. 31.
   
      (2)  Sklep Sveta (SZVP) 2015/972 z dne 22. junija 2015 o začetku vojaške operacije Evropske unije v južnem delu osrednjega Sredozemlja (EUNAVFOR MED) (UL L 157, 23.6.2015, str. 51).